《襄陵省中池亭甚佳因怀张李二明府》
明代·孟洋

日暮襄陵池上亭，孤吟长坐叹飘零。荷花无主谁为色，竹叶怜人独自青。

暝逼高林回倦鸟，风生曲槛度流萤。季鹰元礼俱何在，好对青霄倒玉瓶。

作者简介：（1483—1534）明汝宁府信阳人，字望之，一字有涯。弘治十八年进士。授行人，进御史，以论张璁、桂萼事谪桂林教授。后官至大理寺卿。有《孟有涯集》。